[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.2.2008

COM(2008) 2 τελικό

ΕΚΘΕΣΗ ΤΗΣ ΕΠΙΤΡΟΠΗΣ

προς την αρμόδια για τον προϋπολογισμό αρχή σχετικά με τις εγγυήσεις που καλύπτονται από τον γενικό προϋπολογισμό Κατάσταση στις 30 Ιουνίου 2007 {SEC(2008) 18}

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή και είδη των καλυπτόμενων πράξεων 4

2. Νέες νομικές βάσεις 4

3. Εξελίξεις μετά την τελευταία έκθεση στις 31 Δεκεμβρίου 2006 5

4. Στοιχεία για τους κινδύνους που καλύπτονται από τον προϋπολογισμό 5

4.1. Ορισμός του κινδύνου 5

4.2. Κίνδυνοι που συνδέονται με κράτη μέλη 7

4.3. Κίνδυνοι που συνδέονται με τρίτες χώρες 8

4.4. Συνολικός κίνδυνος που καλύπτεται από τον προϋπολογισμό 9

4.5. Εξέλιξη του κινδύνου 10

5. Περιπτώσεις αθέτησης υποχρέωσης πιστούχου, κατάπτωση εγγυήσεων του προϋπολογισμού και τόκοι υπερημερίας 11

5.1. Πληρωμές με ταμειακά διαθέσιμα 11

5.2. Πληρωμές από τον προϋπολογισμό 11

5.3. Ενεργοποίηση του Ταμείου εγγύησης για εξωτερικές δράσεις 11

6. Ταμείο Εγγύησης για τις εξωτερικές δράσεις 11

6.1. Ανακτήσεις ποσών 11

6.2. Ενεργητικό 12

6.3. Ποσό-στόχος 12

7. Αξιολόγηση κινδύνων: οικονομική και δημοσιονομική κατάσταση των τρίτων χωρών που ωφελούνται από τις σημαντικότερες πράξεις δανειοδότησης της ΕΕ 12

7.1. Εισαγωγή 12

7.2. Τουρκία 12

7.3. Βραζιλία 13

7.4. Αίγυπτος 13

7.5. Νότιος Αφρική 13

7.6. Μαρόκο 14

7.7. Τυνησία 14

7.8. Λίβανος 15

7.9. Ουκρανία 15

7.10.1 Σερβία 16

7.10.2 Μαυροβούνιο 16

7.11. Ιορδανία 16

1. Εισαγωγή και είδη των κα λυπτόμενων πράξεων

Η παρούσα έκθεση υποβάλλεται βάσει του άρθρου 140 του δημοσιονομικού κανονισμού σύμφωνα με το οποίο η Επιτροπή καταρτίζει δύο φορές ετησίως έκθεση προς το Ευρωπαϊκό Κοινοβούλιο και το Συμβούλιο σχετικά με την κατάσταση των εγγυήσεων του προϋπολογισμού και των αντίστοιχων κινδύνων [1]. Συμπληρώνεται από το έγγραφο εργασίας της Επιτροπής με μία σειρά αναλυτικών πινάκων και επεξηγηματικών σημειώσεων (το «παράρτημα»)[2].

Οι κίνδυνοι που καλύπτονται από τον προϋπολογισμό της Ευρωπαϊκής Ένωσης («στο εξής: προϋπολογισμός») απορρέουν από μία πλειάδα πράξεων δανειοδοσίας και παροχής εγγυήσεων οι οποίες είναι δυνατό να ταξινομηθούν σε δύο κατηγορίες: δάνεια χορηγούμενα από τις Ευρωπαϊκές Κοινότητες για την εξυπηρέτηση μακροοικονομικών στόχων, ήτοι δάνεια μακροοικονομικής χρηματοδοτικής συνδρομής («ΜΧΣ») προς τρίτες χώρες και δάνεια για την εξυπηρέτηση μικροοικονομικών στόχων (δάνεια της Ευρατόμ και κυρίως εξωτερική δανειοδοσία της Ευρωπαϊκής Τράπεζας Επενδύσεων (ΕΤΕπ)[3]). Οι εν λόγω πράξεις καλύπτονται από το έτος 1994 και μετά από το Ταμείο Εγγύησης για τις εξωτερικές δράσεις («στο εξής: Ταμείο»)[4], το οποίο συνεστήθη, μεταξύ άλλων σκοπών, για τον περιορισμό των δημοσιονομικών επιπτώσεων της κατάπτωσης εγγυήσεων οι οποίες παρέχονται με κάλυψη του προϋπολογισμού για πράξεις δανειοδοσίας σε τρίτες χώρες. Εάν οι πόροι του Ταμείου δεν είναι επαρκείς, χρησιμοποιούνται πόροι του προϋπολογισμού.

Ο κανονισμός του Συμβουλίου για την ίδρυση του Ταμείου (στο εξής: «Κανονισμός περί του Ταμείου»[5]), εκδόθηκε το 1994 και τροποποιήθηκε για πρώτη φορά το 1999. Έπειτα από μια δεύτερη τροποποίηση του εν λόγω κανονισμού, η οποία αποφασίστηκε το 2004 από το Συμβούλιο, η κάλυψη του Ταμείου αίρεται σε περίπτωση που η εκάστοτε τρίτη χώρα καταστεί κράτος μέλος. Ο προϋπολογισμός καλύπτει απευθείας δάνεια ή εγγυημένα δάνεια προς κράτη μέλη.

2. Ν έες νομικές βάσεις

Στο πλαίσιο της απόφασης του Συμβουλίου το 2006 [6] να ανανεώσει την ισχύ της εγγύησης που η Κοινότητα είχε παράσχει στην ΕΤΕπ έναντι ζημιών από δάνεια και εγγυήσεις δανείων που χορηγούνται για σχέδια εκτός της Κοινότητας (εξωτερική εντολή της ΕΤΕπ 2007-2013, στο εξής: «νέα γενική εντολή»), η Επιτροπή και η ΕΤΕπ υπέγραψαν συμφωνία εγγύησης και συμφωνία περί ανάκτησης τον Αύγουστο 2007[7], στην οποία ορίζονται οι λεπτομερείς διατάξεις και διαδικασίες που συνδέονται με την εγγύηση της Κοινότητας και την ανάκτηση των απαιτήσεων μετά την κατάπτωση εγγύησης. Η συμφωνία εγγύησης καλύπτει τις χρηματοδοτικές πράξεις της ΕΤΕπ οι οποίες έχουν υπογραφεί μετά την 17η Απριλίου 2007, την ημερομηνία της έγκρισης της νέας γενικής εντολής από το συμβούλιο διοικητών της ΕΤΕπ.

Κατά το πρώτο εξάμηνο του 2007 δεν εκδόθηκαν νέες αποφάσεις σχετικά με δάνεια ΜΧΣ ή δάνεια της Ευρατόμ.

3. Εξελίξεις μετά την τελευταία έκθεση στις 31 Δεκεμβρίου 2006

Δεν υπήρξαν εκταμιεύσεις στο πλαίσιο δανείων ΜΧΣ κατά το πρώτο εξάμηνο του 2007.

Σε ό,τι αφορά τα δάνεια Ευρατόμ, το Μάρτιο του 2007 πραγματοποιήθηκε η εκταμίευση της πρώτης δόσης, ύψους 39 εκατ. EUR, για τη χρηματοδότηση της αναβάθμισης της ασφάλειας της μονάδας 2 του πυρηνικού σταθμού Khmelnitsky και της μονάδας 4 του πυρηνικού σταθμού παραγωγής ηλεκτρικής ενέργειας του Rovno (K2R4) στην Ουκρανία βάσει της συμφωνίας δανειοδοσίας του 2004 (ισοδύναμο σε EUR ποσό 83 εκατ. USD βάσει της συμφωνίας δανειακής διευκόλυνσης).

Κατά το πρώτο εξάμηνο του 2007, η ΕΤΕπ συνέχισε τις δραστηριότητές της βάσει της γενικής εντολής που ορίστηκε στο πλαίσιο των δημοσιονομικών προοπτικών 2000-2006 (στο εξής: «η τρέχουσα γενική εντολή»). Επιπλέον, στις 28 Ιουνίου 2007, η ΕΤΕπ υπέγραψε μία πρώτη σύμβαση δανείου ύψους 30 εκατ. EUR με τη Δημοκρατία της Μολδαβίας βάσει της απόφασης αριθ. 2005/48 του Συμβουλίου της 22ας Δεκεμβρίου 2004 με την οποία χορηγείται κοινοτική εγγύηση στην ΕΤΕπ έναντι ζημιών για ορισμένα είδη δανείων που χορηγήθηκαν στη Ρωσία, την Ουκρανία, τη Δημοκρατία της Μολδαβίας και τη Λευκορωσία (στο εξής: «εντολή σχετικά με τη Ρωσία, την Ουκρανία, τη Δημοκρατία της Μολδαβίας και τη Λευκορωσία»).

Όπως αναφέρθηκε στην ενότητα 2 ανωτέρω, η νέα συμφωνία περί εγγυήσεων με την ΕΤΕπ καλύπτει τις χρηματοδοτικές πράξεις που έχουν υπογραφεί μετά τις 17 Απριλίου 2007. Ωστόσο, μέχρι τις 30 Ιουνίου 2007 δεν είχαν υπογραφεί πράξεις από την ΕΤΕπ βάσει της νέας γενικής εντολής.

4. Στοιχεία για τους κινδύνου ς που καλύπτονται από τον προϋπολογισμό

4.1. Ορισμός του κινδύνου

Οι κίνδυνοι που βαρύνουν τον προϋπολογισμό απορρέουν από το οφειλόμενο ποσό κεφαλαίων και τόκων σε σχέση με πράξεις που καλύπτονται από εγγύηση.

Οι πράξεις που περιέρχονται σε κατάσταση αθέτησης υποχρέωσης πιστούχου καλύπτονται από το Ταμείο όταν σχετίζονται με τρίτες χώρες (70% του συνολικού εγγυημένου υπολοίπου στις 30 Ιουνίου 2007) και απευθείας από τον προϋπολογισμό όταν αυτές αφορούν κράτη μέλη (τα δάνεια για τη χρηματοδότηση ή προς όφελος σχεδίων σε κράτη μέλη αντιπροσωπεύουν το εναπομένον 30% του συνολικού υπολοίπου). Το μεγαλύτερο μέρος των εγγυημένων δανείων που αφορούν κράτη μέλη είναι αποτέλεσμα των πρόσφατων διευρύνσεων. Σύμφωνα με το άρθρο 1, τρίτη παράγραφος του κανονισμού περί του Ταμείου, αφ’ ης στιγμής μία χώρα καταστεί μέλος, ο κίνδυνος για τα σχετικά δάνεια μεταφέρεται από το Ταμείο στον προϋπολογισμό.

Για τους σκοπούς της παρούσας έκθεσης, δύο είναι οι μέθοδοι που εφαρμόζονται για την αξιολόγηση των κινδύνων που βαρύνουν τον προϋπολογισμό (είτε άμεσα είτε έμμεσα μέσω του Ταμείου):

- αφενός, η μέθοδος που συνίσταται στον υπολογισμό του συνολικού οφειλόμενου κεφαλαίου για τις εκάστοτε πράξεις σε συγκεκριμένη ημερομηνία περιλαμβανομένων των δεδουλευμένων τόκων. Από τη μέθοδο αυτή προκύπτει το επίπεδο κινδύνου που βαρύνει τον προϋπολογισμό σε μια συγκεκριμένη ημερομηνία.

- αφετέρου, η δημοσιονομική προσέγγιση η οποία ορίζεται ως «ετήσιος κίνδυνος που βαρύνει τον προϋπολογισμό» και βασίζεται στον υπολογισμό του ανώτατου ποσού που η Κοινότητα θα ήταν υποχρεωμένη να καταβάλει σε ένα οικονομικό έτος εάν υποτεθεί ότι όλα τα εγγυημένα δάνεια τελούν σε κατάσταση αθέτησης υποχρέωσης πιστούχου[8].

Πίνακας 1: Συνολικά οφειλόμενα ποσά που καλύπτονται από εγγυήσεις στις 30 Ιουνίου 2007 σε εκατ. EUR |

Αποπληρωτέο κεφάλαιο | Δεδουλευμένοι τόκοι | Σύνολο | % |

Κράτη μέλη * |

ΜΧΣ | 309 | 2 | 311 | 2% |

Ευρατόμ | 436 | 5 | 441 | 3% |

ΕΤΕπ | 4.224 | 38 | 4.262 | 26% |

Υποσύνολο κρατών μελών* | 4.969 | 46 | 5.014 | 30% |

Τρίτες χώρες |

ΜΧΣ | 568 | 7 | 575 | 3% |

Ευρατόμ | 39 | 0 | 39 | 0% |

ΕΤΕπ | 10.901 | 116 | 11.018 | 66% |

Υποσύνολο τρίτων χωρών | 11.508 | 124 | 11.632 | 70% |

Σύνολο | 16.477 | 170 | 16.647 | 100% |

* Ο κίνδυνος αυτός καλύπτεται απευθείας από τον προϋπολογισμό και συμπεριλαμβάνει τη Βουλγαρία και τη Ρουμανία, δεδομένου ότι προσχώρησαν στην ΕΕ την 01.01.2007. |

Οι πίνακες A1, A2, A3 και A4 του παραρτήματος, παρέχουν λεπτομερέστερες πληροφορίες για τα οφειλόμενα ποσά, και ιδίως τα σχετικά ανώτατα όρια, τα εκταμιευθέντα ποσά και τα ποσοστά εγγύησης.

4.2. Κίνδυνοι που συνδέονται με κράτη μέλη

Οι τρέχοντες κίνδυνοι σε σχέση με κράτη μέλη είναι αποτέλεσμα δανείων που εκταμιεύθηκαν προ της προσχώρησης.

Κατά το δεύτερο εξάμηνο του 2007, ο προϋπολογισμός βαρύνεται με κίνδυνο που συνδέεται με κράτη μέλη ύψους 398 εκατ. EUR συμπεριλαμβανομένης της Βουλγαρίας και της Ρουμανίας, δεδομένου ότι οι χώρες αυτές προσχώρησαν στην ΕΕ την 1η Ιανουαρίου 2007. Από τον πίνακα 2 προκύπτει ότι οι εν λόγω δύο χώρες καταλαμβάνουν την πρώτη και τη δεύτερη θέση από την άποψη του οφειλόμενου ποσού που τους αντιστοιχεί.

Πίνακας 2: Kατάταξη των κρατών μελών με κριτήριο το άνοιγμα σε σχέση με το μέγιστο κίνδυνο που βαρύνει τον προϋπολογισμό το δεύτερο εξάμηνο του 2007 (σε εκατ. EUR) |

Κατάταξη | Χώρα | 2ο εξάμηνο του 2007 | % |

1 | Ρουμανία | 119,7 | 30,1% |

2 | Βουλγαρία | 90,4 | 22,7% |

3 | Πολωνία | 48,7 | 12,2% |

4 | Τσεχική Δημοκρατία | 45,7 | 11,5% |

5 | Σλοβακία | 35,1 | 8,8% |

6 | Ουγγαρία | 19,7 | 5,0% |

7 | Σλοβενία | 19,6 | 4,9% |

8 | Κύπρος | 7,8 | 2,0% |

9 | Λετονία | 4,7 | 1,2% |

10 | Λιθουανία | 3,6 | 0,9% |

11 | Εσθονία | 2,4 | 0,6% |

12 | Μάλτα | 0,5 | 0,1% |

Σύνολο | 398,0 | 100,0% |

Ο κίνδυνος για τα κράτη μέλη αφορά όλα τα κράτη μέλη που συμμετείχαν στις δύο τελευταίες διευρύνσεις με ληκτότητα μέχρι το 2031.

4.3. Κίνδυνοι που συνδέονται με τρίτες χώρες

Κατά το δεύτερο εξάμηνο του 2007, το Ταμείο θα επιβαρυνθεί με μέγιστο κίνδυνο συνδεόμενο με τρίτες χώρες ύψους 714 εκατ. EUR. Οι χώρες που κατέχουν τις δέκα πρώτες θέσεις με βάση το συνολικό τους υπόλοιπο απαριθμούνται κατωτέρω. Οι χώρες αυτές αντιπροσωπεύουν το 82% του κινδύνου που επωμίστηκε το Ταμείο το δεύτερο εξάμηνο του 2007. Η οικονομική κατάσταση των υπόψη χωρών σχολιάζεται στην ενότητα 7 κατωτέρω.

Πίνακας 3: Κατάταξη των 10 σημαντικότερων τρίτων χωρών με κριτήριο το άνοιγμα σε σχέση με τον μέγιστο κίνδυνο που βαρύνει το Ταμείο το δεύτερο εξάμηνο του 2007 (σε εκατ. EUR) |

Κατάταξη | Χώρα | 2ο εξάμηνο του 2007 | % του συνολικού μέγιστου κινδύνου |

1 | Τουρκία | 100,9 | 14,1% |

2 | Βραζιλία | 82,7 | 11,6% |

3 | Αίγυπτος | 75,2 | 10,5% |

4 | Νότια Αφρική | 69,0 | 9,7% |

5 | Μαρόκο | 61,0 | 8,5% |

6 | Τυνησία | 58,5 | 8,2% |

7 | Λίβανος | 54,2 | 7,6% |

8 | Ουκρανία | 36,6 | 5,1% |

9 | Σερβία και Μαυροβούνιο[9] | 24,5 | 3,4% |

10 | Ιορδανία | 21,8 | 3,1% |

Σύνολο 10 χωρών | 584,3 | 81,8% |

Το Ταμείο καλύπτει τα εγγυημένα δάνεια 40 χωρών και 2 περιφερειακών ενοτήτων με ληκτότητα μέχρι το 2037. Λεπτομερή στοιχεία ανά χώρα παρατίθενται στον πίνακα A2 του παραρτήματος.

4.4. Συνολικός κίνδυνος που καλύπτεται από τον προϋπολογισμό

Συνολικά, ο προϋπολογισμός θα καλύψει το δεύτερο εξάμηνο του 2007 συνολικό ποσό 1.112 εκατ. EUR, το οποίο αντιστοιχεί στα ποσά που καθίστανται απαιτητά κατά τη διάρκεια της περιόδου αυτής, εκ των οποίων 36% οφείλονται από κράτη μέλη (βλ. πίνακα A2 του παραρτήματος).

4.5. Εξέλιξη του κινδύνου

Ο κίνδυνος που αφορά κράτη μέλη αναμένεται να μειωθεί στο μέλλον λόγω της εξόφλησης από τα κράτη μέλη των σχετικών δανείων, Ευρατόμ, δανείων ΜΧΣ και δανείων με εγγύηση της ΕΤΕπ (βλ. διάγραμμα A1 στην ενότητα 1.3 του παραρτήματος).

Τα δάνεια ΜΧΣ προς τρίτες χώρες αποτελούν αντικείμενο επιμέρους αποφάσεων του Συμβουλίου. Στις 20 Αυγούστου 2007 εγκρίθηκε πρόταση της Επιτροπής για τη χορήγηση δανείου ΜΧΣ ύψους 50 εκατ. EUR και μη επιστρεπτέας συνδρομής ύψους 30 εκατ. EUR στο Λίβανο και διαβιβάσθηκε στο Ευρωπαϊκό Κοινοβούλιο για διαβούλευση και στο Συμβούλιο για την έκδοση απόφασης.

Τα δάνεια της Ευρατόμ προς κράτη μέλη ή προς ορισμένες επιλέξιμες τρίτες χώρες (Ρωσική Ομοσπονδία, Δημοκρατία της Αρμενίας, Ουκρανία) υπόκεινται στο ανώτατο όριο των 4 δισεκατ. EUR, εκ των οποίων 85% περίπου έχει ήδη χρησιμοποιηθεί. Το διαθέσιμο υπόλοιπο είναι περίπου 600 εκατ. EUR. Βάσει της υφιστάμενης συμφωνίας δανειοδότησης του 2004 προς την K2R4 στην Ουκρανία (ισοδύναμο σε EUR ποσό 83 εκατ. USD βάσει συμφωνίας δανειακής διευκόλυνσης), μπορούν να εκταμιευθούν δύο ακόμη δόσεις το 2008 (βλ. ενότητα 3 ανωτέρω).

Με βάση τις υφιστάμενες εντολές της ΕΤΕπ πριν από τη νέα γενική εντολή, εκκρεμεί η εκταμίευση ποσού 8.067 εκατ. EUR σύμφωνα με δάνεια που έχουν υπογραφεί. Το ποσό αυτό θα συνδέεται κυρίως με την τρέχουσα γενική εντολή[10]. Κατά τα τέλη Ιουλίου, η ΕΤΕπ υπέγραψε συμφωνία δανειοδότησης ύψους 200 εκατ. EUR με την Ουκρανία βάσει της εντολής για τη Ρωσία, την Ουκρανία, τη Δημοκρατία της Μολδαβίας και τη Λευκορωσία. Η εντολή αυτή και η τρέχουσα γενική εντολή έληξαν στις 31 Ιουλίου 2007[11].

Το πλέον σημαντικό στοιχείο που θα έχει συνέπειες για τους κινδύνους που βαρύνουν τον προϋπολογισμό στο μέλλον είναι η πρόσφατη κοινοτική εγγύηση η οποία χορηγήθηκε στην ΕΤΕπ βάσει της νέας γενικής εντολής. Η εγγύηση της Κοινότητας περιορίζεται στο 65% του συνολικού ποσού των πιστώσεων που εκταμιεύονται και των εγγυήσεων που χορηγούνται στο πλαίσιο των χρηματοδοτικών δραστηριοτήτων της ΕΤΕπ, μείον τα εξοφληθέντα ποσά, συν όλα τα συναφή ποσά, με ανώτατο όριο το ποσό των 27.800 εκατ. EUR[12].

Το διάγραμμα Α2 της ενότητας 1.3 του παραρτήματος περιλαμβάνει προσομοιώσεις για διάφορα σενάρια εκταμιεύσεων με βάση τις εντολές που προηγούντο της νέας γενικής εντολής, καθώς και βάσει της νέας γενικής εντολής, καθώς οι εκταμιεύσεις αυτές έχουν σημαντικές επιπτώσεις στην τροφοδότηση του Ταμείου.

5. Περιπτώσεις αθέτησης υποχρέωσης πιστούχου, κατάπτωση εγγυήσεων του προϋπολογισμού και τόκοι υπερημερίας

5.1. Πληρωμές με ταμειακά διαθέσιμα

Η Επιτροπή αντλεί από τα ταμειακά διαθέσιμά της για να αποφεύγει τις καθυστερήσεις και τα συναφή έξοδα κατά την εξυπηρέτηση των δανειοληπτικών της πράξεων οσάκις ο οφειλέτης καθυστερεί να καταβάλει τα προβλεπόμενα ποσά στην Επιτροπή[13].

5.2. Πληρωμές από τον προϋπολογισμό

Δεν ζητήθηκε πίστωση βάσει του άρθρου του προϋπολογισμού 01 04 01, «Εγγυήσεις της Ευρωπαϊκής Κοινότητας για τα χορηγηθέντα δάνεια», δεδομένου ότι κατά το πρώτο εξάμηνο του 2007 δεν κατεγράφη καμία περίπτωση αθέτησης υποχρέωσης πιστούχου.

5.3. Ενεργοποίηση του Ταμείου εγγύησης για εξωτερικές δράσεις

Σε περίπτωση υπερημερίας του δικαιούχου ενός δανείου (προς τρίτη χώρα) το οποίο έχει χορηγηθεί από την Κοινότητα ή έχει καλυφθεί με εγγύηση της Κοινότητας, το Ταμείο καλείται να καλύψει την αθέτηση υποχρέωσης πιστούχου εντός τριμήνου από την ημερομηνία κατά την οποία καθίσταται ληξιπρόθεσμη η οφειλή.[14]

Κατά το πρώτο εξάμηνο του 2007, δεν ζητήθηκε καμία σχετική παρέμβαση του Ταμείου.

Το σύνολο των τόκων υπερημερίας στις 30 Ιουνίου 2007 (πρόκειται για τους τόκους εν είδει ποινής) που βάρυναν τη Δημοκρατία της Αργεντινής, ανερχόταν σε 1.718.493,12 USD· από το ποσό αυτό 1.448.433,44 USD (που ισοδυναμεί με 1.072.516,43 EUR) εξακολουθεί να μην έχει ανακτηθεί από το Ταμείο. Δεδομένου ότι το Ταμείο δεν κλήθηκε να παρέμβει για την εναπομένουσα διαφορά, το ποσό αυτό οφείλεται στην ΕΤΕπ. Η Επιτροπή και η ΕΤΕπ έχουν επανειλημμένως υπενθυμίσει στις αρχές της Αργεντινής την αναγκαιότητα της ολοσχερούς εξόφλησης των εν λόγω τόκων υπερημερίας πριν από τη διενέργεια νέων πράξεων δανειοδότησης από μέρους της ΕΤΕπ στη συγκεκριμένη χώρα. Οι διαβουλεύσεις σχετικά με αυτό το ζήτημα θα συνεχιστούν στο πλαίσιο επόμενης συνεδρίασης με αντικείμενο τον μακροοικονομικό διάλογο ΕΕ-Αργεντινής.

6. Ταμείο Εγγύησης για τις εξωτερικές δράσεις[15]

6.1. Ανακτήσεις ποσών

Κατά το πρώτο εξάμηνο του 2007 δεν πραγματοποιήθηκαν ανακτήσεις ποσών.

6.2. Ενεργητικό

Στις 30 Ιουνίου 2007, το καθαρό ενεργητικό του Ταμείου ανερχόταν σε 1.119.961.441,29 EUR.

6.3. Ποσό-στόχος

Το Ταμείο οφείλει να επιτύχει ένα κατάλληλο επίπεδο (ποσό-στόχο), το οποίο τίθεται στο 9% των συνολικών τρεχουσών κεφαλαιακών υποχρεώσεων που απορρέουν από κάθε πράξη, με την προσθήκη των δεδουλευμένων τόκων. Η αναλογία μεταξύ των πόρων του Ταμείου (1.119.961.441,29 EUR ) και τρεχουσών κεφαλαιακών υποχρεώσεων (11.632.230.697,97 EUR) κατά την έννοια του κανονισμού περί του Ταμείου ήταν 9,6%.

Στα τέλη του έτους 2006, οι πόροι του Ταμείου ήταν ήδη υψηλότεροι από το ποσό στόχο. Σύμφωνα με τους νέους κανόνες εφοδιασμού που εκδόθηκαν από το Συμβούλιο στις 30 Ιανουαρίου 2007[16], προστέθηκε πλεόνασμα 125,75 εκατ. EUR στο προσχέδιο προϋπολογισμού του 2008.

7. Αξιολόγηση κινδύνων: οικονομική και δημοσιονομική κατάσταση των τρίτων χωρών που ωφελούνται από τις σημαντικότερες πράξεις δανειοδότησης της ΕΕ

7.1. Εισαγωγή

Σε προηγούμενες ενότητες της έκθεσης παρατίθενται στοιχεία για ποσοτικές παραμέτρους των κινδύνων που βαρύνουν τον προϋπολογισμό. Ωστόσο, επιβάλλεται επίσης να αξιολογηθεί η ποιότητα των κινδύνων η οποία εξαρτάται από το είδος της πράξης και από την πιστοληπτική ικανότητα του δανειολήπτη (βλ. την ενότητα 4.3 ανωτέρω). Πίνακες για την αξιολόγηση του κινδύνου χώρας παρατίθενται ξεχωριστά στο έγγραφο εργασίας των υπηρεσιών της Επιτροπής. Περίληψη της ανάλυσης αυτής παρέχεται κατωτέρω για τις δέκα χώρες που αντιπροσωπεύουν το μεγαλύτερο ετήσιο κίνδυνο για τον προϋπολογισμό το δεύτερο εξάμηνο του 2007. Η ενότητα 2 του παραρτήματος περιέχει ανάλυση για πέντε επιπλέον χώρες.

7.2. Τουρκία

Στην Τουρκία, η ετήσια αύξηση του ΑΕΠ ανήλθε σε 5,3% κατά το πρώτο εξάμηνο του 2007, έναντι 6,1% του 2006. Το έλλειμμα του ισοζυγίου τρεχουσών συναλλαγών μειώθηκε ελαφρά σε 7,8% του ΑΕΠ από 7,9% του ΑΕΠ το 2006. Η ακαθάριστη ροή άμεσων ξένων επενδύσεων ανήλθε σε 5% του ΑΕΠ το 2007, και περίπου τα δύο τρίτα αφορούσαν τον χρηματοπιστωτικό τομέα. Το προηγούμενο έτος, το εξωτερικό χρέος της χώρας αυξήθηκε κατά περίπου 5 εκατοστιαίες μονάδες φθάνοντας σε περίπου 45% του ΑΕΠ στα μέσα του 2007. Συγχρόνως, το δημόσιο χρέος μειώθηκε σε 61% του ΑΕΠ από 68% του ΑΕΠ στα μέσα του 2006.

7.3. Βραζιλία

Η οικονομία της Βραζιλίας εξακολουθεί να βρίσκεται σε ανοδική πορεία. Μετά την επιτάχυνση που σημείωσε το 2006 φθάνοντας σε 3,7%, ο ετήσιος ρυθμός οικονομικής ανάπτυξης αναμένεται να φθάσει σε περίπου 4¾% το 2007. Η κυριότερη κινητήρια δύναμη της ανάπτυξης είναι η εγχώρια ζήτηση, η οποία εξακολουθεί να επωφελείται από τη σημαντική χαλάρωση της νομισματικής πολιτικής. Οι ιδιωτικές επενδύσεις παρουσιάζουν ιδιαίτερα ταχεία ανάπτυξη. Παρόλο που ο πληθωρισμός εξακολουθεί να βρίσκεται σε επίπεδο χαμηλότερο από τον στόχο της κεντρικής τράπεζας που είχε οριστεί σε 4,5%, οι πληθωριστικές πιέσεις έχουν πρόσφατα ενταθεί σε κάποιο βαθμό λόγω της ανόδου των τιμών των τροφίμων και της εξασθένισης του νομίσματος που συνδέεται με τις πρόσφατες αναταραχές στις χρηματοπιστωτικές αγορές. Παρόλο που η ισχυρή εγχώρια ζήτηση οδήγησε σε ταχεία αύξηση των εισαγωγών και η ανατίμηση του νομίσματος που είχε προηγηθεί περιόρισε την αύξηση των εξαγωγών, το ισοζύγιο τρεχουσών συναλλαγών διατήρησε το πλεόνασμά του χάρη στη βελτίωση των όρων του εμπορίου (λόγω της αύξησης των τιμών των βασικών εμπορευμάτων) και στη σημαντική αύξηση του όγκου των εξαγωγών βασικών εμπορευμάτων. Ο λογαριασμός τρεχουσών συναλλαγών εξακολουθεί να παρουσιάζει πλεόνασμα. Παρουσιάστηκε βελτίωση στην ευάλωτη εξωτερική θέση της Βραζιλίας και μειώθηκαν αισθητά οι δείκτες του εξωτερικού χρέους της χώρας. Ειδικότερα, ο δείκτης του εξωτερικού χρέους έναντι του ΑΕΠ μειώθηκε από 40,8% το 2002 σε περίπου 16%. Οι προσπάθειες για τη μείωση του εξωτερικού χρέους αρχίζουν να αποδίδουν καρπούς: οι οργανισμοί αξιολόγησης της πιστοληπτικής ικανότητας αναβάθμισαν την κατάταξη πιστωτικού κινδύνου της χώρας και οι αποκλίσεις των επιτοκίων βρίσκονται σε ιστορικά χαμηλά επίπεδα. Παρά την πρόσφατη πρόοδο που σημειώθηκε, το δημόσιο χρέος εξακολουθεί να είναι υψηλό, περίπου 45% του ΑΕΠ, και οι τρέχουσες δημόσιες δαπάνες παρουσιάζουν ταχεία αύξηση.

7.4. Αίγυπτος

Η οικονομική ανάπτυξη της Αιγύπτου επιταχύνθηκε από 4,5,% το οικονομικό έτος 2005 σε 7,1% το οικονομικό έτος 2007 χάρη στην ώθηση που δόθηκε από τις άμεσες ξένες επενδύσεις και τις εξαγωγές αγαθών και υπηρεσιών (ιδίως του τουρισμού). Ο πληθωρισμός κλιμακώθηκε και πάλι φθάνοντας σε διψήφια ποσοστά το 2007 αφού είχε υποχωρήσει σε μονοψήφιο ποσοστό το 2006. Θετική ένδειξη ήταν η επιβράδυνση της ανεργίας το προηγούμενο οικονομικό έτος. Ωστόσο, εξακολουθεί να είναι υψηλή ως ποσοστό του εργατικού δυναμικού. Παρά την ισχυρή οικονομική ανάπτυξη και την πώληση των (ημι)κρατικών επιχειρήσεων, το έλλειμμα της γενικής κυβέρνησης δεν μπόρεσε να μειωθεί και έφθασε σε 9,2% το οικονομικό έτος 2007, έναντι 7,7% το οικονομικό έτος 2006. Κατά συνέπεια, το ακαθάριστο δημόσιο χρέος διατηρήθηκε σε ποσοστό άνω του 100% του ΑΕΠ. Οι μεταρρυθμίσεις στον χρηματοπιστωτικό τομέα παρουσιάζουν πρόοδο. Οι υγιείς δημοσιονομικές πολιτικές σε συνδυασμό με μια κατάλληλη νομισματική πολιτική θα έχουν θετικά αποτελέσματα στη δημιουργία θέσεων απασχόλησης.

7.5. Νότιος Αφρική

Το πραγματικό ΑΕΠ στη Νότια Αφρική αυξήθηκε κατά 4,75 % και 4,5 % κατά τα δύο πρώτα τρίμηνα του 2007, γεγονός που υποδηλώνει ότι οι οικονομικές συνθήκες για τις επιχειρήσεις παρέμειναν ευνοϊκές, ιδίως στον τομέα των οικοδομών, της γεωργίας, των χρηματοπιστωτικών υπηρεσιών και των μεταφορών. Η αύξηση του διαθέσιμου εισοδήματος και του πλούτου λόγω των αυξανόμενων τιμών των περιουσιακών στοιχείων οδήγησαν επίσης σε τόνωση της ιδιωτικής κατανάλωσης. Το 2006, η κεντρική τράπεζα αύξησε το επιτόκιο αναχρηματοδότησης (REPO) από 7,0% σε 9,0% έτσι ώστε να διατηρήσει τον πληθωρισμό εντός ενός φάσματος που κυμαίνεται από 3% έως 6%. Το έλλειμμα του ισοζυγίου τρεχουσών συναλλαγών αυξήθηκε σε 7 % και 6,5% κατά τα δύο πρώτα τρίμηνα του 2007, ιδίως λόγω της ισχυρής εγχώριας ζήτησης που οδήγησε στη μεγαλύτερη αύξηση του όγκου των εισαγωγών έναντι των εξαγωγών. Το έλλειμμα υπερκαλύφθηκε από τις σημαντικές εισροές επενδύσεων χαρτοφυλακίου, κυρίως σε ίδια κεφάλαια. Τα διεθνή αποθεματικά υπερέβησαν τα 28 δισεκατ. USD στα μέσα του 2007, ποσό που αντιστοιχεί σε 3,4 μήνες εισαγωγών αγαθών και υπηρεσιών.

Ο τομέας της γενικής κυβέρνησης εμφάνισε πλεόνασμα ύψους 0,6%, με αποτέλεσμα το δημόσιο χρέος να μειωθεί σε 31% του ΑΕΠ. Στον εξωτερικό τομέα, η οικονομία θα μπορούσε να επηρεαστεί αρνητικά από την μικρότερη ζήτηση κινητών αξιών σε αναδυόμενες αγορές, την παγκόσμια επιβράδυνση ή την έντονη επιδείνωση των όρων του εμπορίου. Ωστόσο, τα εύρωστα οικονομικά μεγέθη της χώρας μπορούν νε περιορίσουν τις δυσμενείς επιπτώσεις αυτών των αναταραχών στην οικονομία. Εσωτερικές πιέσεις θα μπορούσαν να προέλθουν από την υψηλή ανεργία, τη μεγάλη ανισότητα, τα υψηλά ποσοστά HIV/AIDS και την αυξημένη εγκληματικότητα.

7.6. Μαρόκο

Το φιλόδοξο πρόγραμμα οικονομικών μεταρρυθμίσεων του Μαρόκου έχει αρχίσει να αποδίδει καρπούς. Τα βασικά οικονομικά μεγέθη έχουν ενισχυθεί και οι μακροοικονομικές συνθήκες εξακολουθούν να είναι υγιείς. Στα τέλη του 2006 η αύξηση του πραγματικού ΑΕΠ διαμορφώθηκε σε 8,1%, κυρίως χάρη στην εξαιρετική συγκομιδή, αλλά λόγω των κακών καιρικών συνθηκών του 2007, η αύξηση του ΑΕΠ θα επιβραδυνθεί σε 2,5%. Μία σειρά σημαντικών δημοσιονομικών και φορολογικών μεταρρυθμίσεων εμφανίζουν ενθαρρυντικά αποτελέσματα. Το προβλεπόμενο δημοσιονομικό έλλειμμα (μη συμπεριλαμβανομένων των εσόδων από ιδιωτικοποιήσεις) για το 2007 ανέρχεται σε 2,5% του ΑΕΠ (από 2,1% το 2006). Οι συνεχείς πιέσεις που ασκούνται στις δαπάνες και που συνδέονται με τις σημαντικές επιδοτήσεις στο πετρέλαιο και στα τρόφιμα (2,5% του ΑΕΠ) είναι οι κυριότεροι λόγοι για την αύξηση του δημόσιου χρέους του 2007. Ο λόγος του δημόσιου χρέους προς το ΑΕΠ αναμένεται να φθάσει το 58,0% του ΑΕΠ στα τέλη το 2007. Αναμένεται να συνεχιστεί η αύξηση των ακαθάριστων επισήμων αποθεμάτων τα οποία θα υπερβούν τα 23 εκατ. USD το 2007 (που αντιστοιχούν σε εισαγωγές άνω των 8 μηνών), από σχεδόν 20 δισεκατ. USD το 2006. Το Μαρόκο έχει συνάψει μια σειρά εννέα συμφωνιών με το ΔΝΤ από το 1980 έως το 1993, αλλά έκτοτε δεν έχει εφαρμόσει άλλο πρόγραμμα με τη στήριξη του ΔΝΤ και ολοκλήρωσε την εξόφληση των δανείων του από το ΔΝΤ το 1997.

7.7. Τυνησία

Η οικονομική ανάπτυξη της Τυνησίας επιταχύνθηκε από 4,0% το 2005 σε 6,0% το 2007, χάρη στον τομέα της γεωργίας, της μεταποίησης (πλην των υφαντουργικών προϊόντων) και των υπηρεσιών. Παρά την υψηλότερη οικονομική ανάπτυξη, η ανεργία διατηρήθηκε σε υψηλά επίπεδα κινούμενη σε ποσοστό 14%. Αξίζει να σημειωθεί ότι ένα σημαντικό μέρος των ανέργων έχει πανεπιστημιακό πτυχίο. Το έλλειμμα της κεντρικής κυβέρνησης, μη λαμβανομένων υπόψη των ιδιωτικοποιήσεων, σταθεροποιήθηκε σε ποσοστό περίπου 3%. Η συνετή δημοσιονομική πολιτική παράλληλα με την αυστηρότερη νομισματική πολιτική είχαν ευεργετικά αποτελέσματα για την οικονομία της Τυνησίας δεδομένου ότι ο πληθωρισμός διατηρήθηκε σε συγκρατημένα επίπεδα το 2007 (3,0%). Οι υψηλότερες τιμές του πετρελαίου δεν οδήγησαν σε αύξηση των επιδοτήσεων χάρη στις ρυθμίσεις για τη σταδιακή κατάργησή τους. Χάρη στην υψηλότερη οικονομική ανάπτυξη το χρέος της κεντρικής κυβέρνησης υποχώρησε και η τάση αυτή αναμένεται να συνεχιστεί και στο εγγύς μέλλον. Πάντως, η Τυνησία φαίνεται να είναι σχετικά ανθεκτική στις εξωτερικές αναταραχές και στις κρίσεις εμπιστοσύνης χάρη στη μακροπρόθεσμη διάρθρωση του εξωτερικού χρέους. Οι ευνοϊκές βραχυπρόθεσμες οικονομικές προοπτικές θα μπορούσαν μάλιστα να οδηγήσουν στην υποχώρηση του χρέους σε ποσοστό πολύ χαμηλότερο του 50% του ΑΕΠ στο εγγύς μέλλον. Τα νέα έσοδα από ιδιωτικοποιήσεις προβλέπεται να χρησιμοποιηθούν κυρίως για την εξόφληση χρεών.

7.8. Λίβανος

Ο Λίβανος εξακολουθεί να είναι μια από τις πιο χρεωμένες χώρες του κόσμου ενώ παράλληλα αντιμετωπίζει άμεσες ανάγκες ανοικοδόμησης μετά τον πόλεμο του Ιουλίου 2006. Η στρατιωτική σύρραξη ήρθε να προσθέσει ακόμη μεγαλύτερες πιέσεις στα ήδη ευάλωτα δημόσια οικονομικά και στο ισοζύγιο τρεχουσών συναλλαγών. Αποτέλεσμα των εξελίξεων αυτών ήταν η οικονομία να συρρικνωθεί κατά ποσοστό που εκτιμάται σε 5% σε πραγματικούς όρους το 2006, το δημόσιο έλλειμμα σχεδόν να διπλασιαστεί σε σχέση με το 2005 φθάνοντας 11% του ΑΕΠ και το δημόσιο χρέος να διατηρηθεί σχεδόν αμετάβλητο σε ποσοστό 178% του ΑΕΠ. Τον Ιανουάριο του 2007 η κυβέρνηση εξήγγειλε ένα φιλόδοξο και εκτεταμένο μεσοπρόθεσμο πρόγραμμα κοινωνικοοικονομικών μεταρρυθμίσεων. Οι αρχές παρουσίασαν το πρόγραμμα στη διεθνή διάσκεψη δωρητών για τη στήριξη του Λιβάνου (Παρίσι ΙΙΙ) τον Ιανουάριο του 2007. Η χρηματοδότηση που συμφωνήθηκε πρόσφατα με το Διεθνές Νομισματικό Ταμείο στο πλαίσιο του προγράμματος επείγουσας βοήθειας μετά από συρράξεις (EPCA) ενισχύει την αξιοπιστία του προγράμματος, παρέχει ένα μέσο άμεσης παρακολούθησης της εφαρμογής του, ιδίως όσον αφορά τη δημοσιονομική στήριξη. Ωστόσο, το 2007 ήταν ιδιαίτερα δύσκολο έτος στο μέτρο που η πολιτική αστάθεια και οι περιοδικές εξάρσεις βίας συνεχίζονται και μετά τις προεδρικές εκλογές στο διάστημα από το Σεπτέμβριο μέχρι το Νοέμβριο.

7.9. Ουκρανία

Στην Ουκρανία, η ισχυρή εγχώρια ζήτηση αποτελεί την κινητήρια δύναμη μιας εύρωστης οικονομικής ανάπτυξης, ενώ οι καθαρές εξαγωγές ήταν αρνητικές την τελευταία διετία. Η αύξηση του πραγματικού ΑΕΠ έφθασε σε 8,4% κατά το πρώτο εξάμηνο του 2007 (7,1% για το 2006 συνολικά), χάρη στην ισχυρή πιστωτική επέκταση και τις αυξήσεις των πραγματικών εισοδημάτων. Το ισοζύγιο τρεχουσών συναλλαγών εμφάνισε έλλειμμα ύψους περίπου 1,5% του ΑΕΠ έναντι πλεονάσματος 3% του προηγούμενου έτους, λόγω της έντονης ζήτησης για εισαγωγές και της αύξησης των τιμών εισαγόμενης ενέργειας. Το 2007 το έλλειμμα του ισοζυγίου τρεχουσών συναλλαγών αναμένεται να αυξηθεί σε περίπου 3,5% του ΑΕΠ λόγω της σημαντικότερης αύξησης των εισαγωγών έναντι των εξαγωγών οι οποίες ωστόσο επωφελήθηκαν από τις υψηλές παγκόσμιες τιμές του χάλυβα (ο κυριότερος εξαγωγικός τομέας της Ουκρανίας που αντιπροσωπεύει το 40% των συνολικών εξαγωγών). Το δημόσιο χρέος της Ουκρανίας μειώθηκε σε περίπου 12% του ΑΕΠ (έναντι 15% το 2005), ενώ η καλύτερη πρόσβαση του ιδιωτικού τομέα στις εξωτερικές κεφαλαιαγορές είχε ως αποτέλεσμα το συνολικό εξωτερικό χρέος να φθάσει σε σχεδόν 50% του ΑΕΠ. Οι κυριότεροι κίνδυνοι εξακολουθούν να συνδέονται με την ταραχώδη πολιτική κατάσταση που κατέληξε στις πρόωρες βουλευτικές εκλογές του Σεπτεμβρίου 2007. Ωστόσο, ο οίκος Standard & Poor's επιβεβαίωσε τη διαβάθμιση της μακροπρόθεσμης πιστοληπτικής ικανότητας της Ουκρανίας ως BB-, ιδίως χάρη στο χαμηλό επίπεδο της δανειακής επιβάρυνσης.

7.10.1 Σερβία

Στη Σερβία η ετήσια αύξηση του ΑΕΠ έφθασε σε περίπου 8% (σε πραγματικούς όρους) κατά το πρώτο εξάμηνο του 2007. Το έλλειμμα του ισοζυγίου τρεχουσών συναλλαγών διευρύνθηκε σε περίπου 16% του ΑΕΠ κατά το πρώτο εξάμηνο του έτους. Οι καθαρές εισροές άμεσων ξένων επενδύσεων μειώθηκαν σε περίπου 4% του ΑΕΠ κατά την ίδια περίοδο και το εξωτερικό χρέος της χώρας ανήλθε σε περίπου 60% του ΑΕΠ στα τέλη του Ιουλίου 2007. Το δημόσιο χρέος μειώθηκε σε περίπου 35% του ΑΕΠ κατά την ίδια περίοδο, χάρη στις διαγραφές χρεών και τις πρόωρες εξοφλήσεις δανείων σε διεθνή πιστωτικά ιδρύματα.

7.10.2 Μαυροβούνιο

Στο Μαυροβούνιο , η ετήσια αύξηση του ΑΕΠ επιταχύνθηκε σε 6,9% κατά το δεύτερο τρίμηνο του 2007. Το έλλειμμα του ισοζυγίου τρεχουσών συναλλαγών διευρύνθηκε περαιτέρω σε 31% του ΑΕΠ κατά την ίδια περίοδο, λόγω του αυξανόμενου ελλείμματος του εμπορικού ισοζυγίου. Οι καθαρές εισροές άμεσων ξένων επενδύσεων έφθασαν σε 28,2% του ΑΕΠ το δεύτερο εξάμηνο του 2007. Το δημόσιο χρέος εξακολούθησε να μειώνεται φθάνοντας σε 35,6% του ΑΕΠ, ενώ το εξωτερικό δημόσιο χρέος της χώρας έφθανε σε 23,7% του ΑΕΠ στα τέλη του Ιουνίου 2007.

7.11. Ιορδανία

Η οικονομία της Ιορδανίας εξακολούθησε να αναπτύσσεται με γρήγορους ρυθμούς το 2007, και η αύξηση του πραγματικού ΑΕΠ εκτιμάται σε 6%. Μετά την επιτυχή ολοκλήρωση μιας σειράς προγραμμάτων με τη στήριξη του ΔΝΤ, η Ιορδανία διατήρησε στενή συνεργασία με το Ταμείο όπως προβλέπεται στις ρυθμίσεις παρακολούθησης μετά την ολοκλήρωση προγραμμάτων. Οι πολιτικές ήταν συνεπείς με τους στόχους που είχαν εξαγγείλει οι αρχές για την προώθηση της ανάπτυξης με ταυτόχρονη εξυγίανση της δημοσιονομικής θέσης έτσι ώστε να μειωθεί ο λόγος του δημοσίου χρέους προς το ΑΕΠ. Η δημοσιονομική προσαρμογή το 2005 και το 2006, στο πλαίσιο μιας στρατηγικής που είχε επικεντρωθεί στην κατάργηση των επιδοτήσεων καυσίμων και τη συγκράτηση των δαπανών, οδήγησε στην ελάττωση του δημοσιονομικού ελλείμματος (περιλαμβανομένων των επιχορηγήσεων) σε 2,7% του ΑΕΠ το 2006 έναντι 5% το 2005. Χάρη στις συνετές δημοσιονομικές πολιτικές, μείωση εμφανίζει και η δανειακή επιβάρυνση της Ιορδανίας. Τον Οκτώβριο του 2007, η κυβέρνηση υπέγραψε συμφωνία με τη Λέσχη των Παρισίων για την εξαγορά χρεών ύψους 3,3 δισεκατ. USD. Το έλλειμμα του ισοζυγίου τρεχουσών συναλλαγών για το 2007 αναμένεται να μειωθεί ελαφρά από 13,6% το 2006 σε 13,4% του ΑΕΠ (και έναντι 17,8% το 2005). Η χρηματοδότησή του εξακολουθεί να υπερκαλύπτεται από τις εξαιρετικά υψηλές εισροές κεφαλαίων, περιλαμβανομένων των άμεσων ξένων επενδύσεων, εμβασμάτων και εισροών επενδύσεων χαρτοφυλακίου περιφερειακής προέλευσης.[pic]

[1] Τα έγγραφα COM(2007)454 και SEC(2007)1050 συγκροτούν την προηγούμενη έκθεση σχετικά με τις εγγυήσεις που καλύπτονται από τον προϋπολογισμό στις 31 Δεκεμβρίου 2006.

[2] SEC(2007)[…].

[3] Τα στοιχεία σχετικά με τις εντολές που έχουν ανατεθεί στην ΕΤΕπ παρατίθενται στον πίνακα Α1 και οι παραπομπές στις νομικές βάσεις παρατίθενται στον πίνακα A4 του παραρτήματος.

[4] Σχετικά με την πλέον πρόσφατη έκθεση για το Ταμείο, βλ. έγγραφο COM(2006)695 «Γενική έκθεση σχετικά με τη λειτουργία του Ταμείου εγγύησης» και το συνημμένο υπηρεσιακό έγγραφο εργασίας (SEC(2006)1460).

[5] Κανονισμός (EΚ, Ευρατόμ) αριθ. 2728/94 της 31ης Οκτωβρίου 1994 σχετικά με την ίδρυση Ταμείου εγγύησης για τις εξωτερικές δράσεις, ΕΕ L 293 της 12.11.1994, σ. 1, όπως τροποποιήθηκε από τον κανονισμό (EΚ, Ευρατόμ) αριθ. 1149/1999 του Συμβουλίου της 25ης Μαΐου 1999, ΕΕ L 139 της 2.6.1999, σ. 1, τον κανονισμό (ΕΚ, Ευρατόμ) αριθ. 2273/2004 της 22ας Δεκεμβρίου 2004, ΕΕ L 396 της 31.12.2004, σ. 28, και τον κανονισμό (ΕΚ, Ευρατόμ) αριθ. 89/2007 του Συμβουλίου της 30ής Ιανουαρίου 2007, ΕΕ L 22 της 31.1.2007, σ. 1.

[6] Απόφαση (ΕΚ) αριθ. 1016/2006 του Συμβουλίου της 19ης Δεκεμβρίου 2006, ΕΕ L 414 της 30.12.2006, σ. 95.

[7] C/2007/3592.

[8] Για τον υπολογισμό αυτό, γίνεται δεκτό ότι τα δάνεια σε κατάσταση υπερημερίας δεν επισπεύδονται, πράγμα που σημαίνει ότι λαμβάνονται υπόψη μόνον οι υπερήμερες πληρωμές (βλ. επίσης την ενότητα 1 του παραρτήματος).

[9] Σήμερα Δημοκρατία της Σερβίας και Δημοκρατία του Μαυροβουνίου.

[10] Βλ. ενότητα 1.3 του παραρτήματος.

[11] Η επόμενη έκθεση (κατάσταση στις 31 Δεκεμβρίου 2007) θα εστιάζεται στην κατάσταση που θα επικρατεί με λεπτομερή στοιχεία κατά την ημερομηνία λήξης.

[12] Το ανώτατο όριο υποδιαιρείται σε ένα πάγιο ανώτατο όριο ύψους 25.800 εκατ. EUR και μια προαιρετική εντολή ύψους 2.000 εκατ. EUR.

[13] Βλ. άρθρο 12 του κανονισμού (EΚ, Ευρατόμ) αριθ. 1150/2000 του Συμβουλίου της 22ας Μαΐου 2000, όπως τροποποιήθηκε, για την εφαρμογή της απόφασης 94/728/EΚ, Ευρατόμ, για το σύστημα των ιδίων πόρων των Κοινοτήτων.

[14] Για περισσότερες λεπτομέρειες, βλ. την ενότητα 1.4.3 του παραρτήματος.

[15] Ετήσια έκθεση της Επιτροπής σχετικά με την κατάσταση του Ταμείου εγγύησης και τη διαχείρισή του κατά το οικονομικό έτος 2006: COM(2007)362 και SEC(2007)869.

[16] Κανονισμός (EΚ, Ευρατόμ) αριθ. 89/2007 του Συμβουλίου της 30ής Ιανουαρίου 2007, ΕΕ L 22 της 31.1.2007, σ. 1.